Пандемия от COVID-19 в България

Коронавирусната болест 2019 в България е епидемия в България, започнала в началото на 2020 година. Тя е част от световната пандемия на заболяването коронавирусна болест 2019 (COVID-19), причинявано от вируса SARS-CoV-2.
За вируса SARS-CoV-2 е характерно съществуването на варианти, които се различават по скорост на разпространение и степен на вирулентност .
Първият доказан случай на болестта в България е от 8 март 2020 г. Към 15 ноември 2022 г. има 1 284 051 потвърдени случая на коронавирусна болест 2019 във всички 28 области на страната. Има регистрирани 37 965 смъртни случая и 1 238 299 оздравели.
България е на осемдесет и седмо място в света по брой на заразените на един милион жители (над 187 хиляди) и на второ място в света (след Перу) по брой на смъртни случаи на един милион жители (над пет хиляди).
В България, както и в другите страни, по време на пандемията има повишена смъртност, т.е. смъртните случаи за даден период са повече от смъртните случаи, които се очакват за същия период от време в отсъствието на пандемия.В много страни обаче повишаването на смъртността е още по-голямо от регистрираните случаи на починалите от Ковид-19.Наличните данни позволяват на седмичното списание Икономист да определи, че в България починалите от Ковид-19 по време на пандемията са над 70 000, т.е. двойно повече от регистрираните . Тук причините може да се няколко. Възможно е това да са починали от Ковид-19 без направен тест. Възможно е здравната система да не успява да лекува останалите болести или пациентите да не търсят помощ поради страх от заразяване.
Поставени са две дози ваксина на 2 073 773 души в България, 34% от населението, като по този показател страната остава на последно място в ЕС. С бустерна трета доза са 925 961 души.
На 13 март 2020 г. правителството обявява извънредно положение в цялата страна за срок от един месец, който на 3 април е удължен до 13 май 2020 година. От 14 май до 14 юни е обявена извънредна епидемична обстановка. Извънредната епидемична обстановка е удължена до 30 юни. На 24 юни заради сериозния ръст на заболели е обявено удължаване на извънредната обстановка до 15 юли. На 6 юли поради ръст на броя на заболелите извънредната обстановка е удължена с две седмици, до края на месец юли. На 27 юли е обявено удължаване на извънредната епидемична обстановка до края на август. Страната въвежда задължителен PCR тест за туристите от 5 държави – Молдова, Израел, Сърбия, Северна Македония и Кувейт. На 26 август с решение на Министерския съвет извънредната епидемична обстановка се удължава до 30 септември. Впоследствие епидемичната обстановка се удължава неколкократно. На 30 март 2022 г. Министерският съвет излиза с решение, че от 1 април извънредната епидемична обстановка се отменя.
На 25 февруари е създаден Национален оперативен щаб. Когато е потвърден първият случай на заразен от COVID-19 в България, училищата вече са затворени до 11 март поради епидемия от грип Б. Масовото увеличаване на случаите на грип Б предизвиква спиране на рутинните медицински прегледи и препоръка от страна на правителството за спиране на лекциите в университетите.
След обявяването на потвърдени случаи на коронавирус българското правителство незабавно забранява износа на защитно оборудване и поставя поръчки за маски и защитни костюми на местни производители. В допълнение 30 000 маски и 50 000 защитни костюма са доставени от Турция. Около 111 000 костюма и маски се изискват всеки месец и правителството планира да ги разпространи сред здравните работници, служителите на реда, граничните служители. Столична община увеличава дезинфекциите до четири пъти дневно в обществени институции, както и в градския транспорт. Персоналът във всички болници се проверява за болестта.
От 12 април до 13 май 2020 г., със заповед на министъра на здравеопазването, е въведено задължително носене на обществени места на предпазна маска за лице или друго средство, покриващо носа и устата (кърпа, шал и др.). На 1 май мярката е облекчена и носенето на предпазна маска на открито не е задължително при спазване на социална дистанция.
Зала "Арена Армеец" е изцяло оборудвана с легла и помощен инвентар. Идеята зад този акт била да се осигури готовност за масово приемане и настаняване на пациенти в случай на рязък ръст на заболелите и претоварване на болничната система. Залата е подготвена като временен полеви болничен център, който да предоставя базисни медицински грижи. Също и място за изолация на пациенти с леки симптоми. Това включва разполагането на легла, медицински материали и санитарни удобства. Целта, разбира се, била да се намали натискът върху интензивните отделения в болниците, ако се наложи.
Българската биотехнологична компания „Микар21“, която е разработвала обща ваксина срещу коронавирус през последните четири години, обявява, че ще започне клинични тестове за ваксина срещу SARS-CoV-2 в средата на 2020 г. въз основа на това изследване.
На 13 март в България, след 16 потвърдени случая за един ден, Народното събрание гласува единодушно (201 души „за“, 0 „против“, 0 „въздържали се“) и обявява извънредно положение за цялата страна в период до 13 април, което по-късно е удължено до 13 май. Училища, молове, барове, дискотеки, търговски центрове, кина, ресторанти, фитнес зали се затварят. Други търговски обекти и бизнеси, без да е обявена забрана, също затварят или преминават на намалено работно време поради спад в потреблението. Освен това всички пристигащи от Италия, Испания, Иран, Южна Корея и Китай са поставени под задължителна 14-дневна карантина. На 16 април са преустановени полетите от Великобритания.
Заради продължаващото увеличение на заразените с коронавирус на 1 април 2020 г. е предложено извънредното положение да бъде удължено до 13 май 2020 г. На 3 април 2020 г. предложението на правителството е прието от Народното събрание на извънредно заседание (122 гласуват „за“, 47 са „против“ и 7 – „въздържали се“).
На 17 март, след препоръка на оперативния щаб за борба с разпространението на коронавируса и със заповед от министъра на здравеопазването, град Банско е поставен под пълна карантина за срок от 14 дни. На 31 март правителството вдига блокадата над Банско.
След гласуване на Народното събрание на 20 март от 00:00 на същия ден влиза в сила забрана за посещаване на паркове, детски площадки и спортни съоръжения на открито и закрито. Забранява се излизането от областните центрове в страната без уважителна причина, свързана с работа, здравни причини или регистрация по постоянен или настоящ адрес. Във Варна е забранен достъпът до плажа.
От 00.00 ч на 15 април 2020 г. е обявено, че се въвеждат частично ограничителни мерки на територията на столичните квартали „Факултета“ и „Филиповци“, това съобщава кметът на София Йорданка Фандъкова в нарочен брифинг. Като основна причина е обявен регистрираният ръст на случаите на заразени с COVID-19 и установени огнища на зараза с голям брой контактни лица. Заповедта за ограничителните мерки се издава от директора на Столичната здравна инспекция Пенчев по предложение на софийския оперативен щаб.
Ограниченията са за всички с изключение на тези, които отиват на работа с представяне на служебна бележка от работодател, и тези, които нужда от медицинска помощ. Ограничава се и движението на територията на двата квартала с изключение на излизания за посещение при личен лекар и за закупуване на храна и лекарства. Забраняват се и семейните тържества със събиране на близки.
На Разпети петък (17 април 2020 г.), със заповед на Министъра на здравеопазването Кирил Ананиев, се въвежда строг режим на влизането и излизането от столицата София. Това е обявено на извънреден брифинг в Министерския съвет в 23 часа на 16 април. Решението е въведено по предложение на ръководителя на Националния оперативен щаб срещу коронавируса ген. Венцислав Мутафчийски. Блокадата не важи за лекотоварни и товарни МПС, които прекарват медикаменти и храни, МПС със специално предназначение и др. На 21 април строгите мерки са облекчени и за влизане и излизане от София остават мерките, които важат за всички областни градове.
Към 18 октомври 2021 г. по данни на Европейския център за превенция и контрол на заболяването (ЕЦПКЗ) България е с най-висока смъртност от коронавирус в ЕС за последните 14 дни. По данни на щатския университет „Джон Хопкинс“ страната от началото на пандемията дава 319,31 души на 100 хиляди население. От 00:00 часа на 21 октомври влиза в сила решение всички дейности на закрито да се извършват след предоставяне на „зелен сертификат“. Валидността на сертификата за преболедувалите COVID-19 се удължава от 6 месеца на 12 месеца. На 24 октомври 2021 г. България влиза в списъка на института „Роберт Кох“ (Германия) от страни с висок риск на заразяване с коронавирус. Другите държави са Румъния, Литва, Словения и Хърватия.
На 5 юни 2020 г. се установява, че данните, подадени от Единния информационен портал, се разминават от обявените в брифинга на националния щаб предишния ден. Според обявеното на сайта: „Разликата спрямо обявените от НОЩ смъртни случаи е следствие от въведени по-късно данни от лечебните заведения за 12 починали лица, при които е бил доказан новият коронавирус. Тези случаи датират от м. април и началото на м. май“.
Синята графика изобразява общия брой активни случаи с COVID-19. Червената графика изобразява броя на хоспитализираните с COVID-19. Жълтата графика е броят на хоспитализираните в интензивни отделения. Черната графика са дневните смъртни случаи. С хоризонтални пунктирани червена и жълта линии е означен наличният брой легла за пациенти с COVID-19 в болниците през октомври 2020.
Диаграмата използва логаритмична скала. Графиките са изгладени посредством централно пълзящо средно.
Случаите, които са обявени в таблицата по-долу, отразяват обявените случаи по време на брифингите в 8:00 и 17:00, като по-ранният брифинг обявява резултати от проби, взети на предишния ден, и откритите болни са от предния ден. От 13 май е решено брифингите да се провеждат само в 8:00, но не и в 17:00, както до момента. От юни информацията се публикува в Единния информационен портал. През септември брифингите се завръщат само в четвъртък.
Източник: Портал за отворени данни на Р. България
URL на източник: https://data.egov.bg/data/resourceView/18851aca-4c9d-410d-8211-0b725a70bcfd
Източник: Портал за отворени данни на Р. България
URL на източник: https://data.egov.bg/data/resourceView/18851aca-4c9d-410d-8211-0b725a70bcfd
В сюжета на 9-ия сезон на сериала „Откраднат живот“ е включена темата за коронавирусната болест.